CENTAR ZA SOCIJALNU

SKRB ĐAKOVO

Petra Preradovića 2a, Đakovo

U Đakovu, 5. ožujka 2019. godine

* MINISTARSTVO ZA DEMOGRAFIJU, OBITELJ, MLADE I SOCIJALNU POLITIKU
* HRVATSKO NOVINARSKO DRUŠTVO
* HRVATSKA KOMORA SOCIJALNIH RADNIKA
* HRVATSKA PSIHOLOŠKA KOMORA
* HRVATSKA UDRUGA SOCIJALNIH RADNIKA
* HRVATSKA UDRUGA SOCIJALNIH PEDAGOGA
* HRVATSKA KOMORA EDUKACIJSKIH REHABILITATORA
* PRAVOBRANITELJICA ZA DJECU
* SINDIKAT ZAPOSLENIKA U DJELATNOSTI SOCIJALNE SKRBI HRVATSKE
* CENTAR ZA SOCIJALNU SKRB ZADAR
* I SVI DRUGI CENTRI ZA SOCIJALNU SKRB

Poštovani,

ravnateljica i radnici Centra za socijalnu skrb Đakovo izražavaju duboko ljudsko žaljenje prema žrtvama obiteljskog nasilja koje se dogodilo na Pagu, a s kojim je upoznata cjelokupna javnost. Kao ustanova i pojedinci osuđujemo svaki oblik nasilja, a osobito onog usmjerenog prema djeci, starima, osobama s invaliditetom te svim ostalim ranjivim skupinama.

Osuđujemo svako ishitreno, paušalno te činjenicama nepotkrijepljeno osuđivanje institucija i pojedinaca, a u ovom slučaju preuranjeno osuđivanje Centra za socijalnu skrb Zadar, ravnateljice Centra te kolegica i kolega stručnih radnika.

Vezano uz ovaj slučaj, ovih dana svjedočimo izvještavanju pojedinih medija pri čemu je nerijetko zanemarena profesionalna etika. Uvažavajući slobodan protok informacija te neotuđivo pravo pojedinaca i javnosti na informaciju, apeliramo na sve medije da s posebnom pozornošću, obazrivošću i odgovornošću izvještavaju o nesrećama, osobnim tragedijama, bolestima, smrtnim slučajevima i nasilnim djelima, na što ih obvezuje i Kodeks časti hrvatskih novinara.

Pridružujemo se priopćenju Hrvatske komore socijalnih radnika kojim se izvještava javnost da ne postoje stručni postupci, metode rada, testovi, procjene ili protokoli koji su u stanju u potpunosti predvidjeti ljudsko ponašanje i prevenirati sve moguće tragedije koje se mogu dogoditi.

Napominjemo da centri za socijalnu skrb nisu jedini dionici u zaštiti prava, interesa i dobrobiti djece i njihovih obitelji te stoga pozivamo na jačanje suradnje između sustava socijalne skrbi, pravosuđa, obrazovanja, zdravstva, policije i svih ostalih relevantnih sustava. Međutim, ta suradnja prije svega treba biti koordinirana na razini nadležnih ministarstava i ne može biti isključiva odgovornost lokalne zajednice .

Pored socijalnih radnika, a primjenjujući multidisciplinarni pristup u radu, u centrima rade još i pravnici, psiholozi, socijalni pedagozi i edukacijski rehabilitatori, koji su izloženi svakodnevnom nerazumijevanju javnosti i korisnika o prirodi obavljanja svog zakonima propisanog posla. Stručni radnici u svom svakodnevnom radu izloženi su povredama vlastite časti, dostojanstva i ugleda, a nerijetko su izloženi izravnim prijetnjama te na društvenim mrežama sveprisutnom pozivu na linč. O tome javno ne pričamo i svaki se pojedinac na svoj način s tim problemima nosi, ali ne možemo tolerirati i šutjeti na kolektivnu odgovornost te neutemeljene optužbe, a pogotovo inkvizicijske preuranjene osude.

Centar za socijalnu skrb Đakovo